钦定古今图书集成/明伦汇编/氏族典/第132卷 > 《廖用贤尚友录》 > 辛祥
## 钦定古今图书集成/明伦汇编/氏族典/第132卷 > 《廖用贤尚友录》 > 辛祥

按《魏书辛绍先传》：“绍先子凤达，凤达子祥，字万福，举
司州秀才，司空行参军，迁主簿。太傅元丕为并州刺
史，祥为丕府属，敕行建兴郡。咸阳王禧妃即祥妻妹。
及禧构逆，亲知多罹尘谤，祥独萧然不预。转并州平
北府司马，后除郢州龙骧府长史，带义阳太守。白早
生之反也，萧衍遣众来援，因此缘淮镇戍，相继降没”，
唯祥坚城独守，时出挑战，伪退以骄贼。贼不复自备，
乃夜出袭其营，贼大溃，州境获全。刘龙驹作逆华州，
敕除祥华州，安定王燮征卤府长史，仍为别将讨灭
之。神龟元年卒，时年五十五。永安二年，赠冠军将军、
南青州刺史。